દુનિયા આજે આર્ટિફિશિયલ ઇન્ટેલિજન્સ, મશીન લર્નિંગ અને અલગોરિધમના સંશોધન પર ધ્યાન કેન્દ્રિત કરી રહી હોય ત્યાં એવા રાજકારણીઓ આ દેશ પર રાજ કરી રહ્યા છે જેમની શૈક્ષણિક ડિગ્રીઓના ઠેકાણા નથી. કેટલાકના ઠેકાણા વિવાદના વંટોળ વચ્ચે ઘેરાયેલા હોય એ દેશ પાસેથી AI અને MLની અપેક્ષા કેવી રીતે રાખવી? મૂળ ભારતીય અને નોબેલ વિજેતા વિજ્ઞાની વેંકટરામન રામકૃષ્ણન જ્યારે અમદાવાદ આવ્યા હતા ત્યારે તેમણે કરેલી ટકોર આજે પણ કોઈ રાજકારણીના ધ્યાને ચડી નથી. તેમનું કહેવું હતું કે દુનિયા જે ક્ષેત્રે સંશોધન કરી રહી છે ત્યાં ભારતે દોટ મૂકવાની જરૂર નથી. ભારત પાસે અખૂટ સૌર ઊર્જા છે. ભારતીય સંસ્થાનો સસ્તી સોલર પેનલ વિકસાવીને આખી અર્થવ્યવસ્થાને સૌરઊર્જાનું સ્વરૂપ આપવાનું બીડું ઝડપે તો કામ માત્ર ૧૦ વર્ષનું જ છે. ભારતને વિકસિત રાષ્ટ્ર બનતાં કોઈ રોકી શકે તેમ નથી, પણ કમનસીબીની વાત એ છે કે આજે નહીં, આવનારા ૨૦ વર્ષ ભારતમાં આવનારી તમામ સોલર પેનલ ચીનથી આયાત કરવામાં આવશે.